《送友赋得玉钩斜（在扬州。炀帝葬宫人处）》
宋代·张绅

右屯将军猛如虎，十二离宫罢歌舞。
宫中佳丽三千人，半作玉钩斜上土。
秋风萧萧秋雨寒，翠襦零落金钿残。
岂知后来好事者，重构华亭宿草间。
亭前往来车马集，鱼龙烂熳无人识。
闲街屈律玉环分，香径萦纡宝钗出。
游人歌舞暮不归，青山落日争光辉。
香魂夜夜无归处，化作鸳鸯陌上飞。
只今往事皆沉没，空见原头土花碧。
耕夫拾得凤凰钗，恐是萧娘在时物。
野棠花开春日西，胡蝶双飞莺乱啼。
道傍芳草年年合，长与行人送马蹄。

作者简介：张绅，曾官广南东路提刑（清道光《广东通志》卷二一三）。